29/3/2017

**Ανακοίνωση Υπουργείου Εργασίας, Πρόνοιας και Κοινωνικών Ασφαλίσεων: Παραχώρηση Πασχαλινού Επιδόματος σε χαμηλοσυνταξιούχους**

Το Υπουργικό Συμβούλιο, κατά τη σημερινή του Συνεδρία, ενέκρινε την Πρόταση της Υπουργού Εργασίας, Πρόνοιας και Κοινωνικών Ασφαλίσεων για παραχώρηση Πασχαλινού Επιδόματος για το 2017 σε χαμηλοσυνταξιούχους.

Η καταβολή του επιδόματος στους δικαιούχους συνταξιούχους βασίζεται στο συνολικό εισόδημα του κάθε νοικοκυριού που αποκτήθηκε κατά το προηγούμενο έτος, δηλαδή για φέτος θα ληφθούν υπόψη τα εισοδήματα του 2016. Για νοικοκυριό ενός ατόμου, το συνολικό όριο ανέρχεται στο ποσό των €6.500 και για νοικοκυριό δύο ατόμων το όριο τίθεται στο ποσό των €9.750. Το όριο αυξάνεται κατά 0,5 μονάδες για εξαρτώμενα άνω των 14 χρονών και 0,3 για άτομα κάτω των 14 χρονών. Το ποσό του επιδόματος ανέρχεται στα €190 και δικαιούχοι είναι μόνο συνταξιούχοι, δηλαδή νοικοκυριά με ένα συνταξιούχο που πληρούν τα κριτήρια θα λάβουν €190 και νοικοκυριά με δύο συνταξιούχους θα λάβουν €380.

Το ύψος του επιδόματος παραμένει το ίδιο με αυτά που ίσχυαν και τα προηγούμενα χρόνια ενώ αναφορικά με το εισοδηματικό κριτήριο, στο συνολικό εισόδημα που λαμβάνεται υπόψη δεν θα προσμετρήσει το Πασχαλινό Επίδομα που έλαβε το νοικοκυριό το προηγούμενο έτος, όπως ακριβώς εφαρμόστηκε και το 2016.

Δικαίωμα στο πασχαλινό επίδομα έχουν όσοι ήδη λαμβάνουν επίδομα χαμηλοσυνταξιούχου και πληρούν τα εισοδηματικά κριτήρια που περιγράφονται πιο πάνω.

Επίσης, δικαιούχοι είναι όσα νέα πρόσωπα καταστούν χαμηλοσυνταξιούχοι μέχρι τις 31 Μαρτίου 2017, δηλαδή έχουν υποβάλει αίτηση για την παραχώρηση επιδόματος με βάση το Σχέδιο Ενίσχυσης των Συνταξιούχων με Χαμηλά Εισοδήματα, και αίτηση για παροχή επιδόματος Ελάχιστου Εγγυημένου Εισοδήματος και πληρούν τα εισοδηματικά κριτήρια που έχουν τεθεί.

Προγραμματίζεται όπως το πασχαλινό επίδομα παραχωρηθεί στους δικαιούχους στις 10 Απριλίου 2017. Σημειώνεται ότι οι δικαιούχοι δεν χρειάζεται να συμπληρώσουν οποιαδήποτε επιπλέον αίτηση για να λάβουν το πασχαλινό επίδομα.

Για σκοπούς επικοινωνίας ή αποστολής βεβαιώσεων και άλλων σχετικών εγγράφων εν σχέση με υφιστάμενες αιτήσεις για χαμηλοσυνταξιούχους, μπορείτε να χρησιμοποιήσετε τα στοιχεία επικοινωνίας που φαίνονται πιο κάτω:

 Αρ. Τηλεφώνου: 22804000, 22804026/ 03 / 23

 Αρ. Τηλεομοιότυπου: 22668049

------------------------------------